Митинг ашIынэу фитыныгъэ къызэраримытыгъэм пае Мыекъуапэ итхьэматэ судым ратыгъ

Сирие Адыгэхэр заом къыхэжьыгъэнхэм ыкIи ахэр Адыгэ хэкум къэщэжьыгъэнхэм фэгъэхьыгъэу митинг Мыекъуапэ къыщырагъэкIокIынэу тхьапэхэр Мыекъуапэ къалэ тхьэматэм зы заулэрэ ратыгъ ау ащ фитыныгъэ зэ нэмыIэми къаритыгъэп.

Аужьырэ тхьапэр тхьэмафитIу ипэкIэ тхьэматэм ратыгъагъ. АщкIэ гъэтхапэм и 10-м Сирие Адыгэхэм апае митинг къырагъэкIокIынэу арыгъэ ау мыщкIи Мыекъуапэ ихьэматэ фитыныгъэ къаритыгъэп.

Митингэр зышIыщтхэм ащыщэу Коблэ Сергей къызэриIуагъэмкIэ Мыекъуапэ итхьэматэ джэуапэу къитыжьыгъэхэм зэфагъэ ахэлъэп ыкIи законыр еукъо. Ащ къыхэкIэу Мыекъуапэ итхьэматэ судым ратыгъ. Гъэтхапэм и 6-м судыр мы Iофым хэплъэнэу ары. Джащ фэдэу ИА Натпресс къетхы.

КъэIогъэн фае, Сирие Адыгэхэм апае цIыф закъо зыхэлажьэрэ митинг шIыкIэ зы заулэрэ Мыекъуапэ, Черкеск ыкIи Налчик къыщырагъэкIокIыгъ. Мы митинг шIыкIэм законымкIэ зи фитыныгъэ къыуатынэу ищыкIагъэп ау шъэ заулэ зыхэлэжьэщт митингым фитыныгъэ къалэм итхьэматэхэм къитын фае. Ащ фэдэу шъэ пчъагъэ зыхэлажьэрэ митингхэр Москва, Истамбыл, Анкара, Берлин, Пенсилвание ащыкIуагъэх, Адыгэ республикэхэм я къэлашъхьэм зэ нэмыIэми ащыкIуагъэп.

http://circassiatimes.com/mainnews/718-miting-ashiyneu-fitynyge-kyzerarimytygem-pae-myekuape-ithemate-sudym-ratyg.html